חאנשי

חאנשי (באנגלית: Chanshi) היא דרמה קומית ישראלית-אמריקאית של HOT, בהפקת קסטינה תקשורת, ששודרה לראשונה ב-8 בדצמבר 2022. יוצרת הסדרה והתסריטאית היא עליזה חנוביץ', שמגלמת את דמותה של חאנשי, צעירה ממשפחה דתית בברוקלין, שרגע לפני חתונתה, מחליטה להפתעת כולם ובהתנגדות משפחתה, לנטוש הכל ולעשות עלייה.

את הסדרה מביימים מיקי טריאסט ואהרון גבע, ומפיקה איילת אימברמן.

ב-2023 הסדרה השתתפה בפסטיבל הסרטים סאנדנס בקטגוריית האינדי.

 עלילה 
חאנשי, צעירה חרדית מברוקלין, מגיעה לביקור מפתיע בירושלים אצל חברתה הטובה משכבר נוקי, המצוייה בהכנות לקראת חתונתה. במהלך שהותה מחליטה חאנשי באופן פתאומי לעשות עלייה, ואף נפרדת, באותה אימפולסיביות, מן הארוס שלה הממתין לה בניו יורק.

במהלך עשרת פרקי הסדרה אנו עוברים ביחד עם חאנשי מסע מטלטל, פרוע, מרגש, מצחיק וקיצוני, בו מתחוורים לחאנשי המהלכים והמאורעות שהתוו את מהלך חייה, כמו גם ההכחשות שהכחישה, והתובנות הנולדות בה אגב התפרקותה ההדרגתית משכבות ההגנה וההכחשה שבתוכן התחפרה במהלך השנים.

תוך כך אנו למדים גם על החברות היפה, האמיצה והמיטיבה בין חאנשי לבין חברת נעוריה נוקי, אשר גם פרידה ממושכת לא הקהתה אותה. ועל הדרך, אנו מקבלים גם הזדמנות לראות כיצד אנו הישראלים נראים בעיניים חיצוניות.  

 פרקי הסדרה 

 פרק ראשון 
הפרק נפתח בסצנה כמו-חלומית, שבה חאנשי, נערה אמריקאית ג'ינג'ית, נפרדת מאהוב לבה, חייל ישראלי היוצא לשדה הקרב. הסצנה מתרחשת על גבי טנק, כאשר חאנשי לבושה בשמלה לבנה. ברדתה מהטנק, היא נעזרת בשאר חברי צוות הטנק, ומעניקה לכל אחד מהם נשיקה חמה.

בסצנה הבאה מתעוררת חאנשי מהפנטזיה אל קרקע המציאות, שבה היא יושבת במטוס במהלך נחיתתו בישראל, שיערה אסוף לצמה והיא ממלמלת פרקי תהילים לצד שתי הנשים החרדיות שלצידה. לאחר הנחיתה חאנשי נוסעת אל שכונת נחלאות שבירושלים, שם היא מפתיעה את חברתה הטובה מן העבר, נוקי (נחמה), אשר מאורסת ועומדת להתחתן בעוד כחודש. חאנשי מסבירה שהגיעה כדי להפתיע את נוקי ולסייע לה בהכנות לחתונתה. תוך כך אנו למדים שחאנשי עצמה מאורסת לבחור ניו יורקי דתי-חרדי בשם מנדי. אט אט מתעורר החשד בקרב חלק מהדמויות הסובבות את חאנשי, וכן בנו הצופים, כי חאנשי לא הגיעה לישראל למטרת ביקור, אלא למעשה ברחה לירושלים  מניו יורק ומנישואיה הקרבים.

חאנשי משוטטת ברחובות ירושלים, בעודה מאתרת בחורים התואמים את גיבור הפנטזיה מסצנת הפתיחה: חיילים ישראלים, רצוי קרביים, רצוי ממוצא מזרחי. היא יוזמת קשרים חטופים עם חלק מהם. 

פרק שני

חאנשי מחליטה לעשות עלייה, ונתקלת בבירוקרטיה הישראלית. בערב היא מצטרפת למסיבת הרווקות של נוקי. כטוב ליבה ביין, מספרת חאנשי לאורחות המסיבה עלילות מתקופת הנעורים שלה ושל נוקי בתיכון בברוקלין, ובמיוחד מתעכבת בתיאור מסעדת שווארמה שאותה הן נהגו לפקוד תכופות, בזכות המלצרים הישראלים החתיכים. נוקי מבהירה שחאנשי הייתה זו שגררה אותן לשם, בתואנה של תרגול השפה העברית, בעוד שמטרתה האמיתית הייתה פלירטוט עם הישראלים. נוקי רומזת שהיא עצמה שימשה מעין סייד-קיק של חאנשי לאורך כל תקופת התיכון. בהמשך המסיבה חאנשי מתחברת עם אליאנה, בחורה מופנמת וביישנית, ואליאנה מזמינה אותה לעבור לגור אתה בשותפות. חאנשי משדלת את אליאנה לחמוק ביחד מהמסיבה לסיבוב בנחלאות ולחפש חתיכים. הן משוטטות בסמטאות ולפתע שומעות נגינת חליל, נעימת השיר "ערב של שושנים". הן הולכות כמכושפות בעקבות הנגינה, ופוגשות שלושה בחורים. אחד מהם, החלילן, הוא דוד, סטודנט למתמטיקה, וחאנשי מפלרטטת אתו באינטנסיביות. דוד מסתייג מפלירטוטיה הבוטים, ומסביר שכבחור דתי הוא שומר נגיעה. חאנשי מבקשת לישון על הספה בסלון. היא מתקשרת למנדי ומודיעה לו על ביטול האירוסין.

דמויות

 דמויות ראשיות 
 עליזה חנוביץ – חאנשי. צעירה ממשפחה דתית בברוקלין, שרגע לפני חתונתה, מחליטה להפתעת כולם ובהתנגדות משפחתה, לנטוש הכל ולעשות עלייה.
 תומר מחלוף – דוד. סטודנט למתמטיקה ומושא אהבתה של חאנשי. דתי, שומר נגיעה, עד שמכיר את חאנשי. בהמשך הוא מתאהב בה אך הם נפרדים, מה שמוביל אותו להסיר את הכיפה ולעבור משבר.
 מרנינה שון – נוקי (נחמה). חברת ילדות של חאנשי מברוקלין שעלתה לישראל, למדה במדרשה ועומדת להתחתן. לקראת החתונה מגלה שהיו לה מערכות יחסים עם נשים בעבר. היא מגדירה מערכות אלה כ׳נטיות׳ וכ׳בלבול׳, מתנגדת בתוקף להגדרתה כלסבית, ואף מסבירה שעברה טיפולי המרה.
 דור גבירצמן – מנדי. הארוס של חאנשי, ממנו היא נפרדת, לאחר עלייתה לישראל. מגיע לביקור בחתונה של נוקי.
 דניאל מורשת – לוי ברגר. ארוסה ובעלה של נוקי. ביום החתונה מתגלה לו שהיא לסבית, והוא מבקש להתגרש.
 לי בדר – אליאנה. אמריקאית, חברה של נוקי, שהופכת לשותפה לדירה של חאנשי. כל שותפותיה הקודמות  התחתנו והיא נשארת לבד. מנסה להתאבד בפרק ה-8 וחוזרת לניו ג'רזי.
 אושרי כהן – עוז. בפרק הראשון והשמיני משחק דמות של חייל מתוך פנטזיה של חאנשי על חיילים ישראלים. בפרק ה-10 מתגלה כי הוא וחאנשי הכירו בניו יורק, כאשר הוא עבד בשווארמה אליה נהגו חאנשי ונוקי ללכת. באחת הפעמים הוא ביצע בה כפייה מינית, מה שאולי השפיע עליה בהמשך לבטל את הנישואין עם מנדי ולעלות לישראל. כאשר הם נפגשים בישראל הוא מתכחש לכך שהוא אנס אותה, וטוען שהיו אלה יחסים בהסכמה.

 דמויות משניות 
 הנרי וינקלר – טאטי – אביה החרדי-אמריקאי של חאנשי.
 קרוליין אהרון – באבשי. אשתו של אבא של חאנשי.
 רוני דלומי – תמרה. חברה של נוקי מהמדרשה, חרדית, נשואה ואמא. מתגלה כי הייתה לה מערכת יחסים עם נוקי במדרשה.
 דניאל ג'יידלין – נעמי. שותפתה לדירה של נוקי, שלא מחבבת את חאנשי מלכתחילה.
 רוי מילר – מיכאל. חבר של דוד מהתנחלות. נשוי לגפן ומטריד מינית את חאנשי.
 ליהיא גרינר – קרובת משפחה חרדית, המשכנעת את חאנשי להינשא.
 טליה ברטפלד – גיטי. הבת של קרובת המשפחה, העומדת להתחתן.
 בר ברימר – חייל.
 נמרוד הוכברג – חייל.
 דיאנה גולבי – טלי. בחורה לסבית שנכנסת לזוגיות עם נוקי.
 שון סופטי – יוחאי.

הפקה
ב-25 בינואר 2020 מסרה חברת HOT הודעה לעיתונות בדבר פיתוח סדרת מקור ישראלית בשם "חאנשי".

ב-4 בינואר 2022 נמסר דבר צירוף מספר שחקנים לסדרה: ליהיא גרינר, בתפקיד הבכורה שלה כשחקנית, תגלם אישה חרדית מניו יורק שבתה (טליה ברטפלד) מתחתנת; בר ברימר יגלם בסדרה חייל ישראלי בשם תום.

ב-28 בפברואר 2022 פורסם שהשחקן האמריקאי הנרי וינקלר יגלם את טאטי, אביה החרדי של חאנשי. השחקנית האמריקאית קרוליין אהרון, כוכבת הסדרה "גברת מייזל המופלאה", תגלם את רעייתו באבשי.

הסדרה השתתפה בפסטיבל הסרטים סאנדנס 2023 בקטגוריית האינדי, ובכך הייתה לסדרת הטלוויזיה הישראלית הראשונה הלוקחת חלק בפסטיבל האמריקאי.

 פרסים ומועמדויות 
שנהפרסקטגוריהמועמד (ים)תוצאהמקור2023פרס האקדמיה לטלוויזיהסדרת דרמה קומית וקומדיות מצבים"חאנשי" – עונה 1שחקנית ראשית בסדרת דרמה קומית וקומדיית מצביםעליזה חנוביץ'תסריט בסדרת דרמה קומית וקומדיית מצביםשחקן משנה בסדרת דרמה קומית וקומדיית מצביםתומר מחלוףשחקנית משנה בסדרת דרמה קומית וקומדיית מצביםלי בדרבימוי בסדרת דרמה קומית וקומדיית מצביםמיקי (מיכל) טריאסט ואהרון גבעצילום בסדרה עלילתיתזיו ברקוביץ'עריכת תמונה בסדרה עלילתיתדנאל אל-פלג, אור בן דוד ועדי וישניאניהול אמנותיעמרי יקותיאליעיצוב תלבושותטל קלשוןמוזיקה מקוריתשוזיןהקלטה ועיצוב פסקול בסדרה עלילתיתרן צרויה, אביב אלדמעאיפורשלי סערליהוק בסדרה עלילתיתהילה יובל

קישורים חיצוניים






הערות שוליים

קטגוריה:דרמות קומיות ישראליות
קטגוריה:סדרות טלוויזיה ישראליות שעלו לשידור בשנת 2022
קטגוריה:HOT: תוכניות וסדרות
קטגוריה:דמויות להט"ביות בטלוויזיה
קטגוריה:סדרות להט"ב
קטגוריה:תוכניות טלוויזיה שמתרחשות בירושלים